[pic] | KOMISIJA EVROPSKIH SKUPNOSTI |

Bruselj, 18.10.2006

COM(2006) 599 konč.

2006/0199 (COD)

Predlog

SKLEP EVROPSKEGA PARLAMENTA IN SVETA

o ustanovitvi Evropskega svetovalnega organa za upravljanje statističnih podatkov

(predložila Komisija)

OBRAZLOŽITVENI MEMORANDUM

OZADJE PREDLOGA |

110 | Razlogi za predlog in njegovi cilji Komisija se je odzvala na povabilo Sveta 2. junija 2004 in ponovno 17. februarja 2005, naj okrepi upravljanje statističnih podatkov in tako zagotovi neodvisnost, celovitost in odgovornost nacionalnih statističnih inštitutov in Eurostata, in začela izvajati strategijo, ki zajema ukrepe za izboljšanje kakovosti statističnih podatkov v okviru postopka v zvezi s čezmernim primanjkljajem in za povečanje zmogljivosti Eurostata. Komisija je 25. maja 2005 kot tretjo vrsto ukrepov sprejela sporočilo in priporočilo o neodvisnosti, celovitosti in odgovornosti nacionalnih statističnih organov in statističnih organov Skupnosti in tako razglasila Evropski statistični kodeks ravnanja, ki so ga pripravili nacionalni statistični inštituti in Eurostat ter ga je Odbor za statistični program podprl kot samoregulativni instrument. Zaradi ravnovesja med tem samoregulativnim pristopom in potrebo po odgovornosti je Komisija v istem priporočilu navedla, da namerava vzpostaviti sistem poročanja, s katerim bo nadzirala skladnost s Kodeksom znotraj Evropskega statističnega sistema[1], kar bi lahko vključevalo aktivno vlogo zunanjega svetovalnega organa pri spremljanju izvajanja Kodeksa in posledično pri spodbujanju neodvisnosti, celovitosti in odgovornosti. Ekonomsko-finančni svet je v svojih sklepih z dne 8. novembra 2005 poudaril koristnost takšnega organa, ki „…bi povečal neodvisnost, celovitost in odgovornost Eurostata in, v okviru medsebojnega pregleda izvajanja Evropskega statističnega kodeksa ravnanja, Evropskega statističnega sistema“ ter navedel nekaj smernic v zvezi z njegovo sestavo in nalogami. Hkrati je poudaril, da je treba namesto prenove Evropskega svetovalnega odbora za statistične informacije na gospodarskem in socialnem področju v okviru njegovega preoblikovanja ustanoviti nov, ločen organ. Predlog za sklep Evropskega parlamenta in Sveta o ustanovitvi Evropskega svetovalnega organa za upravljanje statističnih podatkov ustreza zgoraj navedenemu in tako dopolnjuje evropsko strukturo za upravljanje statističnih podatkov. |

139 | Obstoječe določbe na področju, na katero se nanaša predlog Na področju, na katero se nanaša predlog, ni obstoječih določb. |

141 | Usklajenost z drugimi politikami in cilji Unije Se ne uporablja. |

POSVETOVANJE Z ZAINTERESIRANIMI STRANMI IN OCENA UčINKA |

Posvetovanje z zainteresiranimi stranmi |

211 | Posvetovalne metode, glavni ciljni sektorji in splošni profil vprašancev Predlog temelji na posvetovanjih z Odborom za statistični program in Ekonomsko-finančnim odborom. |

212 | Povzetek odgovorov in njihovo upoštevanje Eden glavnih rezultatov postopka posvetovanja je bil, da je treba ob ustanovitvi Organa zagotoviti njegovo neodvisnost in skladnost s sklepi Ekonomsko-finančnega sveta z dne 8. novembra 2005. |

Zbiranje in uporaba strokovnega znanja in izkušenj |

229 | Zunanje izvedensko mnenje ni bilo potrebno. |

230 | Ocena učinka Druga obravnavana možnost je bila, da se Evropskemu svetovalnemu odboru za statistične informacije na gospodarskem in socialnem področju dodeli mandat, ki zajema naloge Organa in ob bistveni prenovitvi Odbora, zlasti tako, da se zmanjša število njegovih članov in ohrani obvladljiva velikost Odbora po širitvi. |

PRAVNI ELEMENTI PREDLOGA |

305 | Povzetek predlaganih ukrepov Cilj tega predloga je ustanovitev Evropskega svetovalnega organa za upravljanje statističnih podatkov, ki bi povečala verodostojnost evropskih statističnih podatkov, svetovala Komisiji in poročala o izvajanju Evropskega statističnega kodeksa ravnanja s strani Eurostata. |

310 | Pravna podlaga V členu 285 Pogodbe so določena pravna podlaga za ukrepe, ki sta jih sprejela Evropski parlament in Svet za izdelavo statističnih podatkov Skupnosti, in načela, ki zanje veljajo. Evropski svetovalni organ za upravljanje statističnih podatkov mora biti sestavljen iz oseb na visoki ravni, ki jih imenuje Komisija po posvetovanju z Evropskim parlamentom in Svetom in lahko podajo zunanje mnenje o Evropskem statističnem sistemu. Zaradi večje neodvisnosti Organa in kot znak zaveze zakonodajalca mora biti pravni instrument za ustanovitev Evropskega svetovalnega organa za upravljanje statističnih podatkov v obliki sklepa Evropskega parlamenta in Sveta. |

Načelo sorazmernosti |

331 | Predlog je v skladu z načelom sorazmernosti, saj zajema dejavnosti Komisije, povezane z evropskimi statističnimi podatki in delovanjem celotnega Evropskega statističnega sistema. Proučevanje praks ali institucij posameznih držav ni v pristojnosti Organa. Naloge in dejavnosti predlaganega Organa bodo odražale cilj, v skladu s katerim je treba povečati neodvisnost, celovitost in odgovornost Eurostata in celotnega Evropskega statističnega sistema ter tako okrepiti zaupanje uporabnikov v evropske statistične podatke. |

332 | Predlagani Organ bo, kot je navedeno v sklepih Sveta, zelo majhen in bo dal prednost pomembnim izkušnjam članov na področju statistike. Člen 3 določa, da Komisija po posvetovanju z Evropskim parlamentom in Svetom določi skupno pet članov, vključno s predsednikom. Komisija je zastopana kot opazovalec. |

Izbira instrumentov |

341 | Predlagani instrumenti: |

342 | Druga sredstva ne bi bila primerna zaradi naslednjih razlogov. Komisija je v delovnem dokumentu svojih služb z dne 27. julija 2005 (C(2005)2817) o „Okviru za strokovne skupine Komisije: horizontalna pravila in javni register“ ugotovila, da je treba z institucionalnega vidika strokovne skupine, tj. skupine, sestavljene iz nacionalnih strokovnjakov in/ali strokovnjakov iz zasebnega sektorja, ki pomagajo Komisiji pri izvajanju njene pristojnosti dajanja pobud in pri njenih nalogah v zvezi s spremljanjem in usklajevanjem z državami članicami, ustanoviti s sklepom Komisije. V tem primeru pa je morala Komisija upoštevati, da je treba Organ ustanoviti v skladu z njegovim ciljem, ki je povečanje neodvisnosti, celovitosti in odgovornosti Eurostata in celotnega Evropskega statističnega sistema ter okrepitev zaupanja uporabnikov v evropske statistične podatke. Zato je glede na cilj in vsebino predloga sklep Evropskega parlamenta in Sveta najprimernejši instrument. |

PRORAčUNSKE POSLEDICE |

409 | Predlog ne vpliva na proračun Skupnosti. |

DODATNE INFORMACIJE |

560 | Evropski gospodarski prostor Predlagani akt zadeva EGP in ga je zato treba razširiti na Evropski gospodarski prostor. |

1. 2006/0199 (COD)

Predlog

SKLEP EVROPSKEGA PARLAMENTA IN SVETA

o ustanovitvi Evropskega svetovalnega organa za upravljanje statističnih podatkov (Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 285 Pogodbe,

ob upoštevanju predloga Komisije[2],

v skladu s postopkom iz člena 251 Pogodbe[3],

ob upoštevanju naslednjega:

(1) Odbor za statistični program je na svojem srečanju 24. februarja 2005 zaradi potrebe po vseevropskih standardih za neodvisnost, celovitost in odgovornost nacionalnih inštitutov soglasno podprl Evropski statistični kodeks ravnanja[4].

(2) Zgoraj omenjeni kodeks ravnanja ima dvojni namen – na eni strani povečati zaupanje v statistične organe tako, da predlaga nekatere institucionalne in organizacijske ukrepe, ter na drugi strani povečati kakovost statističnih podatkov, ki jih ti organi pripravijo.

(3) Komisija je v svojem Sporočilu Evropskemu parlamentu in Svetu z dne 25. maja 2005 o neodvisnosti, celovitosti in odgovornosti statističnih organov držav članic in Skupnosti priznala koristnost zunanjega svetovalnega organa, ki bi lahko imel dejavno vlogo pri nadzoru, kako Evropski statistični sistem kot celota izvaja kodeks ravnanja. V svojem priporočilu z istega dne pa je Komisija navedla, da proučuje predlog za ustanovitev takšnega zunanjega svetovalnega organa.

(4) Svet je 8. novembra 2005 sklenil, da bi nov svetovalni organ na visoki ravni okrepil neodvisnost, celovitost in odgovornost Komisije (Eurostata) in, v okviru medsebojnega pregleda izvajanja Evropskega statističnega kodeksa ravnanja, Evropskega statističnega sistema ter je priporočil, naj bo nov organ majhna skupina oseb, ki so imenovane na podlagi svojih sposobnosti.

(5) Zato je treba ustanoviti svetovalni organ ter določiti njegove naloge in strukturo –

SKLENILA:

Člen 1

Svetovalni organ

Ustanovi se svetovalni organ, imenovan „Evropski svetovalni organ za upravljanje statističnih podatkov“ (v nadaljevanju „Organ“).

Člen 2

Naloge

1. Naloge Organa so:

- povečati verodostojnost evropskih statističnih podatkov;

- Komisija (Eurostat) predloži letno poročilo o izvajanju Evropskega statističnega kodeksa ravnanja Komisiji, ta pa ga pošlje Evropskemu parlamentu in Svetu;

- svetovati Komisiji glede ustreznih ukrepov za lažje izvajanje Evropskega statističnega kodeksa ravnanja (v nadaljevanju „Kodeks ravnanja“) v Evropskem statističnem sistemu, da bi se izboljšalo upravljanje statističnih podatkov;

- svetovati Komisiji v okviru postopka za dosego oznake kakovosti ter glede obveščanja uporabnikov in ponudnikov podatkov o Kodeksu ravnanja;

- svetovati glede posodabljanja Kodeksa ravnanja ter glede splošnih pravil in načel delovanja Evropskega statističnega sistema kot celote.

2. Komisija se lahko z Organom posvetuje o vprašanjih, povezanih z zaupanjem uporabnikov v evropske statistične podatke.

Člen 3

Članstvo v Organu

1. Organ je sestavljen iz petih članov, vključno s predsednikom. Komisija (Eurostat) je zastopana kot opazovalec.

2. Člani Organa so izbrani med strokovnjaki, ki so odlično usposobljeni na področju statistike; svoje dolžnosti izpolnjujejo v svojem imenu.

3. Komisija imenuje člane Organa in njegovega predsednika po posvetovanju z Evropskim parlamentom in Svetom za dobo treh let.

Organ lahko določi največ dva člana, ki sta enkrat ponovno imenovana za dobo treh let.

4. Če član odstopi pred potekom svojega mandata, ga do konca mandata nadomesti nov član, imenovan v skladu s tem členom.

Člen 4

Delovanje

1. Organ sprejme svoj poslovnik in ga objavi.

2. Letno poročilo Organa iz člena 2 se objavi. Poleg tega se lahko Organ odloči, da bo na medmrežju objavil kateri koli sklep, delni sklep ali delovni dokument.

3. Člani Organa ne smejo razkriti informacij, do katerih so imeli dostop v okviru delovanja Organa, če jih Komisija obvesti, da so prejete informacije, zahtevano mnenje ali zastavljeno vprašanje zaupne narave.

4. Organu pomaga sekretariat, ki ga zagotovi Komisija. Sekretarja imenuje Komisija po posvetovanju z Organom. Sekretar deluje po navodilih Organa.

5. Izdatki Organa so zajeti v proračunskih ocenah Komisije.

Člen 5

Ta sklep začne veljati dan po objavi v Uradnem listu Evropske unije .

V Bruslju,

Za Evropski parlament Za Svet

Predsednik Predsednik

[1] Tj. partnerstvo, v katerem so Statistični urad Evropskih skupnosti (Eurostat), nacionalni statistični inštituti in drugi nacionalni organi, ki so v vsaki državi članici odgovorni za proizvodnjo in širjenje evropskih statističnih podatkov.

[2] UL C […], […], str. […].

[3] UL C […], […], str. […].

[4] Sprejet v Odboru za statistični program 24. februarja 2005 in razglašen v Priporočilu Komisije z dne 25. maja 2005 o neodvisnosti, celovitosti in odgovornosti statističnih organov držav članic in Skupnosti (COM(2005) 217 končna različica 1).